
Idén is felejthetetlen élményekkel várta a gyerekeket a Jánoshalmi Nyári Szabadidős Programhét második turnusa. A Jánoshalmi Közösségi és Szolgáltató Házban 25 gyermek tölthetett el egy tartalmas, vidám és élményekben gazdag hetet. A programok között mindenki megtalálhatta a kedvére valót. A hét medencézéssel és kézműveskedéssel indult, majd biciklitúra, medencés játék és játékos KRESZ-oktatás következett. Szerdán a gyerekek a Mélykúti strandon pancsolhattak, ahol a közös pizzázás tette teljessé a napot. Csütörtökön az ugrókötél és a hullahoppkarika került a középpontba, pénteken pedig karaoke, tánc és közös koreográfia zárta a programokat. A hét egyik legkülönlegesebb eseménye az ottalvós éjszaka volt, amelyen 15 gyermek vett részt. Filmvetítés, közös olvasás és esti beszélgetések tették emlékezetessé az estét. A programhét megvalósításához számos helyi támogató és önkéntes járult hozzá. A szervezők külön köszönetet mondanak minden támogatónak, segítőnek, a Jánoshalma Városi Önkormányzatnak, a Nyitnikék Gyereháznak, a Mélykúti Sport- és Szabadidős Központnak, valamint mindenkinek, aki felajánlásával vagy munkájával hozzájárult a sikerhez. A sütivásárból és a közösségi összefogásból 126 ezer forint gyűlt össze a programok támogatására, emellett számos élelmiszer- és édességfelajánlás is érkezett. A hét ismét bebizonyította: ha egy közösség összefog a gyerekekért, abból valódi élmények születnek. A sok nevetés, közös játék és új barátság pedig méltó emléket hagyott minden résztvevőben.
Köszönjük Jánoshalma, köszönjük minden támogatónak és segítőnek! ❤️
                                                                                           Buzás Petra
                                                                                         Óvodai, iskolai szociális segítő

